पीयूष चावला MI के टॉप विकेट टेकर बने, रहाणे ने 19 बॉल पर फिफ्टी लगाई
IPL Indian Players Performance; पीयूष चावला बने MI के टाॅप विकेट टेकर, मोहित- इशांत ने दिलाया अपनी टीमों कमबैक
IPL 2023 का खिताब चेन्नई सुपर किंग्स के नाम रहा। टीम ने फाइनल में गुजरात टाइटंस को हराकर पांचवीं बार ट्रॉफी जीती। इस सीजन शुभमन गिल, यशस्वी जायसवाल और तिलक वर्मा जैसे यंग खिलाड़ियों ने सबसे बड़े फ्रेंचाइजी स्टेज पर अपना नाम बनाया। वहीं दूसरी ओर पीयूष चावला, ईशांत शर्मा और मोहित शर्मा जैसे अनुभवी खिलाड़ियों ने टूर्नामेंट में कमबैक किया और अपनी टीम के मैच विनर साबित हुए।
पीयूष चावला मुंबई इंडियंस के टाॅप विकेट टेकर बने। जबकि भारत के पूर्व टेस्ट कप्तान अजिंक्य रहाणे ने मुंबई इंडियंस के खिलाफ CSK की सेकेंड फास्टेस्ट फिफ्टी लगाई और मोहित शर्मा 2022 चैंपियन गुजरात के नए डेथ ओवर स्पेशलिस्ट बने।
इस स्टोरी में हम उन प्लेयर्स के बारे में जानेंगे जो IPL से लगभग गायब हो गए थे, लेकिन इस सीजन कमबैक कर टूर्नामेंट में अपनी छाप छोड़ी...
1. पीयूष चावला 
मुंबई इंडियंस के लेग स्पिनर पीयूष चावला ने इस सीजन अपना बेस्ट परफॉरमेंस दिया। चावला ने 2008 में पंजाब से IPL डेब्यू किया था। पंजाब किंग्स और कोलकाता नाइट राइडर्स में खेलने के बाद चावला के करियर का ग्राफ नीचे जाता चला गया। फिर चावला को चेन्नई ने सुपर किंग्स ने 2021 में खरीदा, लेकिन उन्हें एक ही मैच खिलाया और बाकी मैचों में बेंच पर बैठाए रखा। 2022 में चावला अनसोल्ड रहे।
इसके बाद मुंबई इंडियंस ने 2023 के मिनी ऑक्शन में उनपर भरोसा दिखाया और 50 लाख रुपए देकर अपनी टीम में शामिल किया। चावला मुंबई के बेस्ट बॉलर साबित हुए। उन्होंने टूर्नामेंट में 22 विकेट निकाले और MI को प्लेऑफ तक पहुंचाने में बहुत बड़ी भूमिका निभाई। 22 में से 20 विकेट उन्होंने 7 से 15 ओवर के बीच निकाले। जो इस सीजन किसी भी गेंदबाज द्वारा सबसे ज्यादा है।
फ्यूचर- पीयूष चावला अगले कुछ IPL सीजन में फिर नजर आ सकते हैं। उम्मीद है कि वे मुंबई इंडियंस के साथ ही जुड़े रहें। युजवेंद्र चहल और कुलदीप यादव जैसे रिस्ट स्पिनर्स की मौजूदगी में भारतीय टीम में उनकी वापसी मुश्किल ही है।
2. अमित मिश्रा 
दाएं हाथ के लेग स्पिनर अमित मिश्रा IPL इतिहास के टॉप विकेट टेकर्स में से एक हैं। मिश्रा ने डेक्कन चार्जर्स और सनराइजर्स हैदराबाद से खेलने के बाद दिल्ली कैपिटल्स के साथ 2019 में अपना पिछला सीजन खेला। तब से वे लगातार अनसोल्ड ही रहे, उन पर किसी भी टीम नें दांव नहीं लगाया।
फिर 2023 में लखनऊ सुपर जायंट्स ने 50 लाख रुपए की बेस प्राइस पर उन्हें अपनी टीम में शामिल कर लिया। बतौर इम्पैक्ट प्लेयर उन्होंने 7 मैच खेले और इनमें 7 विकेट भी लिए। LSG के साथ मिश्रा के IPL करियर को नई राह मिली।
फ्यूचर - अमित मिश्रा लखनऊ के साथ ही अगला सीजन खेलते नजर आ सकते हैं। हालांकि नेशनल टीम में उनके आने की उम्मीदें अब नहीं के बराबर हैं।
3. मोहित शर्मा 
एक समय चेन्नई सुपर किंग्स से पर्पल कैप जीत चुके तेज गेंदबाज मोहित शर्मा बीच में IPL से गायब हो गए। 2015 में इंटरनेशनल डेब्यू करने के बाद उन्होंने टीम इंडिया के लिए 8 टी-20 और 26 वनडे भी खेले। यहां तक कि 2015 वनडे वर्ल्ड कप टीम में भी उन्हें शामिल कर लिया गया। लेकिन 2016 के सीजन में उन्हें CSK ने रिटेन नहीं किया।
CSK से बाहर होने के बाद उन्होंने डोमेस्टिक क्रिकेट खेलना भी बंद कर दिया। शर्मा ने आखिरी फर्स्ट क्लास मैच 2018 में खेला। लेकिन 2019 में CSK ने उन्हें फिर खरीद लिया, लेकिन पूरे सीजन 1 ही मैच में खिलाया। फिर उन्हें दिल्ली कैपिटल्स ने अपने साथ जोड़ा, लेकिन एक भी मैच में मौका नहीं दिया।
लंबे इंतजार के बाद मिनी ऑक्शन में गुजरात टाइटंस ने उनपर भरोसा दिखाया और 50 लाख रुपए की बेस प्राइस पर उन्हें खरीद लिया। मोहित की बॉलिंग पर हेड कोच आशीष नेहरा और सपोर्ट स्टाफ ने काम किया।
शुरुआती मैचों में मौके नहीं मिलने के बाद मोहित को टीम ने तीसरा मैच खिलाया। उन्होंने किफायती बॉलिंग की और फिर टीम का हर मैच खेला। यहां तक उनके होने के कारण ही 6 करोड़ रुपए के शिवम मावी को एक भी मैच खेलने का मौका नहीं मिला। मोहित टीम के डेथ ओवर स्पेशलिस्ट बन गए और 14 मैचों में 27 विकेट के साथ अपना सीजन खत्म किया। अगर वे टूर्नामेंट में एक और विकेट ले लेते तो 17 मैचों में 28 विकेट लेने वाले अपनी ही टीम के मोहम्मद शमी को पीछे कर फिर से पर्पल कैप भी जीत जाते।
फ्यूचर - 34 साल के मोहित शर्मा को इसी साल भारत में होने वाले वनडे वर्ल्ड कप की टीम में सिलेक्ट करने के बारे में सोचा जा सकता है। मोहित ने घरेलू क्रिकेट में भी वापसी कर ली है, अगर उनका फॉर्म बरकरार रहा तो वे 2024 टी-20 वर्ल्ड कप टीम का भी हिस्सा हो सकते हैं।
4. ईशांत शर्मा 
भारत के टॉप गेंदबाजों में से एक ईशांत शर्मा IPL में ज्यादातर अनसोल्ड ही रहे। ईशांत ने अपना आखिरी सीजन 2021 में दिल्ली कैपिटल्स की ओर से ही खेला था। इसके बाद उन्हें मौका नहीं मिला। लेकिन इस सीजन फिर से दिल्ली ने ही उन पर भरोसा दिखाकर उन्हें 50 लाख की बेस प्राइस पर खरीदा।
ईशांत मुस्ताफिजुर रहमान और मुकेश कुमार जैसे खिलाड़ियों को पीछे छोड़ते हुए टूर्नामेंट के सेकेंड हाफ में दिल्ली कैपिटल्स के मुख्य गेंदबाज बन गए। इस सीजन ईशांत ने 8 मैचों में 10 विकेट लिए।
फ्यूचर - ईशांत शर्मा हमेशा से भारत के लिए रेड बॉल फॉर्मेट में ज्यादा दिखे। वर्ल्ड टेस्ट चैम्पियनशिप के बाद वेस्टइंडीज दौरे पर ईशांत की स्क्वॉड में वापसी हो सकती है। हालांकि, लिमिटेड ओवर फॉर्मेट में उनकी वापसी मुश्किल लग रही है।
5. अजिंक्य रहाणे 
अजिंक्य रहाणे ने इस सीजन अपनी बल्लेबाजी से सभी को चौंका दिया। रहाणे भारत की व्हाइट बॉल टीम में लम्बे समय से चुने नहीं गए। 2018 में रहाणे ने आखिरी बार साउथ अफ्रीका के खिलाफ साउथ अफ्रीका में वनडे खेला था। उन्होंने टीम इंडिया के लिए ज्यादातर टेस्ट ही खेले।
IPL में भी उन्हें टेस्ट स्पेशलिस्ट के रूप में ही देखा जाने लगा। टीमों ने उन पर भरोसा नहीं दिखाया। राजस्थान रॉयल्स के साथ कुछ शानदार सीजन के बाद 2020 में दिल्ली कैपिटल्स ने उन्हें अपनी टीम में शामिल किया। लेकिन कम स्ट्राइक रेट से बैटिंग करने के कारण उन्हें 2020 में 9 और 2021 में 2 ही मैच खिलाए गए।
दिल्ली ने रहाणे को रिलीज किया और 2022 में KKR ने उन्हें खरीद लिया। यह साल रहाणे के लिए और भी बुरा रहा। उन्हें भारत की टेस्ट टीम से निकाल दिया गया और IPL में कोलकाता के लिए भी वह 7 मैचों में 103 के स्ट्राइक रेट से 133 रन ही बना सके। ऐसा लग रहा था कि IPL और टीम इंडिया में अब रहाणे की वापसी नामुमकिन ही होगी।
लेकिन 2023 में चेन्नई सुपर किंग्स ने उन पर भरोसा दिखाया और 50 लाख की बेस प्राइस पर उन्हें अपनी टीम में शामिल किया। इस सीजन रहाणे अलग ही रंग में नजर आए। पहले ही मैच में मुंबई के खिलाफ उन्होंने 19 बॉल फिफ्टी लगाकर टीम को जीत के करीब पहुंचाया। यह CSK के लिए सेकेंड फास्टेस्ट फिफ्टी का रिकॉर्ड रहा।
रहाणे ने इस सीजन 172.49 के स्ट्राइक रेट से 300 से ज्यादा रन बनाए और पूरे टूर्नामेंट चैम्पियन चेन्नई के अहम खिलाड़ी साबित हुए। इस प्रदर्शन के बाद वर्ल्ड टेस्ट चैम्पियनशिप की टीम इंडिया के लिए भी उनका बुलावा आ गया। उन्होंने श्रेयस अय्यर को रिप्लेस किया।
फ्यूचर- रहाणे ने इस सीजन खुद को टी-20 बल्लेबाज के रूप में स्थापित किया है। आगे IPL में भी नजर आएंगे। टेस्ट टीम में वापसी के बाद अगर वे अच्छा परफॉर्म करते हैं तो लम्बे समय तक टीम में बने रहे सकते हैं। रहाणे ने 2015 का वनडे वर्ल्ड कप भी खेला है। करंट फॉर्म और श्रेयस अय्यर की चोट के चलते उन्हें नंबर-4 पर बल्लेबाजी करने के लिए भी टीम इंडिया में चुना जा सकता है।
